ddrg/super_eurlex huggingface dataset:
Kommissionens beslutning

af 20. juni 2001

om investeringsstøtten til fordel for selskabet RIVIT SpA, jern og stål, som ikke er omfattet af EKSF-traktaten - Italien

(2001/C 234/05)

(EØS-relevant tekst)

(Kun den italienske tekst er autentisk)

1. Den 17. marts 1999 anmeldte de italienske myndigheder over for Kommissionen, at de påtænkte at yde en investeringsstøtte til selskabet RIVIT SpA. Den anmeldte støtte omfatter et tilskud på 186,6 mio. ITL (96371 EUR) til investeringer på 2,99 mia. ITL (1,54 mio. EUR). Anmeldelsen blev foretaget på grundlag af rammebestemmelserne for statsstøtte til jern- og stålsektorer, som ikke er omfattet af EKSF-traktaten(1), hvori der står, at der skal foretages anmeldelse for svære svejsede rør uanset støttens omfang.

2. Ved brev af 13. marts 2000 underrettede Kommissionen Italien om sin beslutning om at indlede proceduren efter EF-traktatens artikel 88, stk. 2, over for ovennævnte støtte. Beslutningen blev offentliggjort i EF-Tidende, samtidig med at Kommissionen opfordrede interesserede parter til at fremsætte deres bemærkninger(2). I den forbindelse modtog Kommissionen bemærkninger fra én interesseret part, der anmodede om ikke at få sit navn frem.

3. I Kommissionens forordning (EF) nr. 69/2001 af 12. januar 2001 om anvendelse af EF-traktatens artikel 87 og 88 på de minimis-støtte(3) (herefter benævnt "fritagelsesforordningen"), der trådte i kraft den 2. februar 2001, står der i artikel 2, at støtte, der ikke overstiger i alt 100000 EUR i et treårigt tidsrum, ikke udgør støtte, som omhandlet i artikel 87, stk. 1, og derfor ikke er omfattet af anmeldelsespligten i traktatens artikel 88, stk. 3.

4. Fabrikanter af stålrør er ikke udelukket fra fritagelsesforordningens anvendelsesområde. Fællesskabets rammebestemmelser for statsstøtte til jern- og stålsektorer, som ikke er omfattet af EKSF-traktaten er derfor blevet ændret, og støtte, der falder inden for rammerne af de minimis-bestemmelserne, betragtes derfor ikke længere som statsstøtte og skal ikke længere anmeldes.

5. Den 7. juni meddelte de italienske myndigheder Kommissionen, at Italien havde besluttet at trække støtteanmeldelsen tilbage. De meddelte ligeledes Kommissionen, at Italien påtænkter at yde støtten inden for rammerne af de minimis-bestemmelserne i overensstemmelse med fritagelsesforordningen.

6. Støtten på 186,6 mio. ITL (96371 EUR), som Italien tidligere anmeldte, er omfattet af de minimis-bestemmelserne. Kommissionen har derfor besluttet at afslutte proceduren efter EF-traktatens artikel 88, stk. 2, der blev indledt over for den pågældende støtte, idet den har konstateret, at de italienske myndigheder har trukket anmeldelsen tilbage og påtænker at yde støtten under overholdelse af de minimis-bestemmelserne.

(1) EFT C 320 af 13.12.1988, s. 3.

(2) EFT C 142 af 20.5.2000, s. 20.

(3) EFT L 10 af 13.1.2001, s. 30.
Rådets afgørelse

af 13. juli 2001

om Det Europæiske Fællesskabs godkendelse af ændringen af energichartertraktatens handelsrelaterede bestemmelser

(2001/595/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, første punktum,

under henvisning til forslag fra Kommissionen, og

ud fra følgende betragtninger:

(1) De Europæiske Fællesskaber indgik ved Rådets og Kommissionens afgørelse 98/181/EF, EKSF, Euratom(1), energichartertraktaten, der omfattede de relevante bestemmelser i GATT 1947 ved at henvise hertil.

(2) Indføjelsen i energichartertraktaten af de relevante WTO-bestemmelser ved at henvise hertil i stedet for til de deri indeholdte GATT 1947-bestemmelser og medtagelsen af en liste over energirelateret udstyr i handelsbestemmelserne er i Fællesskabets interesse.

(3) Fællesskabet har enekompetence for så vidt angår den fælles handelspolitik.

(4) På energicharterkonferencen og den internationale konference, der blev afholdt den 24. april 1998, blev der opnået enighed om teksten til ændringen af energichartertraktatens handelsrelaterede bestemmelser, herunder listen over energirelateret udstyr, samt afgørelser, forståelser og erklæringer i forbindelse hermed (handelsændringen).

(5) Fællesskabet har ved Rådets afgørelse 98/537/EF(2) godkendt teksten til handelsændringen og dens midlertidige anvendelse i afventning af dens ikrafttræden.

(6) Indgåelsen af handelsændringen vil medvirke til at virkeliggøre Det Europæiske Fællesskabs mål; den omhandlede ændring bør derfor godkendes -

TRUFFET FØLGENDE AFGØRELSE:

Artikel 1

Ændringen af energichartertraktatens handelsrelaterede bestemmelser godkendes på Det Europæiske Fællesskabs vegne.

Artikel 2

Formanden for Rådet deponerer på Det Europæiske Fællesskabs vegne instrumentet vedrørende godkendelse af ændringen af energichartertraktatens handelsrelaterede bestemmelser hos Den Portugisiske Republiks regering i overensstemmelse med artikel 39 og 49 i energichartertraktaten.

Artikel 3

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 13. juli 2001.

På Rådets vegne

M. Verwilghen

Formand

(1) EFT L 69 af 9.3.1998, s. 1.

(2) EFT L 252 af 12.9.1998, s. 21.
Kommissionens afgørelse om udnævnelse af medlemmerne af det europæiske rådgivende forskningsudvalg



EF-Tidende nr. C 268 af 22/09/2001 s. 0002 - 0004



Kommissionens afgørelse om udnævnelse af medlemmerne af det europæiske rådgivende forskningsudvalg (2001/C 268/02) Den 1. august 2001 udnævnte Kommissionen de 45 medlemmer af det europæiske rådgivende forskningsudvalg (H(2001)3295). Udnævnelserne blev foretaget i overensstemmelse med de kriterier, der er opstillet i Kommissionen afgørelse 2001/531/EF, Euratom af 27. juni 2001 (EFT L 192 af 14.7.2001, s. 21). Medlemmerne er nævnt på den følgende liste. >TABELPOSITION>
Rådets afgørelse

af 27. september 2001

om bemyndigelse til Kommissionen til at indgå to samarbejdsaftaler mellem Det Europæiske Atomenergifællesskab og regeringen for Den Russiske Føderation om nuklear sikkerhed og kontrolleret nuklear fusion

(2001/761/Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 101, stk. 2,

under henvisning til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Russiske Føderation på den anden side(1), der trådte i kraft den 1. december 1997, og som sigter mod at etablere et nært samarbejde inden for den nukleare sektor, blandt andet ved gennemførelse af to aftaler om nuklear sikkerhed og om termonuklear fusion,

under henvisning til forslag fra Kommissionen, og

ud fra følgende betragtninger:

(1) Kommissionen har ført forhandlinger om to samarbejdsaftaler om nuklear sikkerhed og kontrolleret nuklear fusion mellem Det Europæiske Atomenergifællesskab og Den Russiske Føderation i overensstemmelse med de direktiver, som Rådet vedtog med sin afgørelse af 17. januar 1991.

(2) Kommissionens indgåelse af aftalen bør godkendes.

(3) På grundlag af et forslag fra Kommissionen godkendte Rådet aftalen den 22. december 1994. Men med den senere udvikling er det blevet nødvendigt med en revision og ajourføring. Derfor bør Rådets afgørelse af 22. december 1994 ophæves.

(4) Rådet vedtog den 22. december 1998 afgørelse 1999/64/Euratom om femte rammeprogram for Det Europæiske Atomenergifællesskabs indsats inden for forskning og uddannelse (1998-2002)(2), som omfatter en nøgleaktion inden for kontrolleret termonuklear fusion.

(5) Rådet vedtog ved sin beslutning 1999/175/Euratom af 25. januar 1999 et særprogram for forskning og uddannelse (Euratom) inden for kerneenergi (1998-2002)(3) -

TRUFFET FØLGENDE AFGØRELSE:

Artikel 1

Kommissionens bemyndiges hermed til at indgå de nedenfor anførte aftaler med Den Russiske Føderation: Samarbejdsaftalen mellem Det Europæiske Atomenergifællesskab og regeringen for Den Russiske Føderation om nuklear sikkerhed og samarbejdsaftalen mellem Det Europæiske Atomenergifællesskab og regeringen for Den Russiske Føderation om kontrolleret nuklear fusion.

Teksten til de to aftaler er knyttet som bilag til denne afgørelse(4).

Artikel 2

Rådets afgørelse af 22. december 1994 ophæves hermed og erstattes af denne afgørelse.

Udfærdiget i Bruxelles, den 27. september 2001.

På Rådets vegne

R. Landuyt

Formand

(1) EFT L 327 af 28.11.1997, s. 3.

(2) EFT L 26 af 1.2.1999, s. 34.

(3) EFT L 64 af 12.3.1999, s. 142.

(4) Se side 23 i denne Tidende.
Rådets afgørelse

af 16. oktober 2001

om undertegnelse på Det Europæiske Fællesskabs vegne af protokollen om bekæmpelse af ulovlig fremstilling af og handel med skydevåben og dele, komponenter og ammunition hertil, der er knyttet til De Forenede Nationers konvention om bekæmpelse af grænseoverskridende organiseret kriminalitet

(2001/748/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95 og artikel 133 sammenholdt med artikel 300, stk. 2, første afsnit,

under henvisning til Kommissionens forslag, og

ud fra følgende betragtninger:

(1) Kommissionen har på Fællesskabets vegne forhandlet sig frem til protokollen om bekæmpelse af ulovlig fremstilling af og handel med skydevåben og dele, komponenter og ammunition hertil, der er omfattet af Fællesskabets kompetence, efter at have fået bemyndigelse hertil af Rådet.

(2) Rådet har ligeledes bemyndiget Kommissionen til at forhandle om Fællesskabets tiltrædelse af denne internationale aftale.

(3) Forhandlingerne er nu afsluttet, og det instrument, man har forhandlet sig frem til, vil blive lagt frem til undertegnelse af medlemsstaterne og af regionale organisationer til økonomisk integration med kompetence hertil.

(4) Medlemsstaterne har givet udtryk for, at de vil undertegne dette instrument, så snart det er muligt, og det er vigtigt, at Det Europæiske Fællesskab også får denne mulighed -

TRUFFET FØLGENDE AFGØRELSE:

Eneste artikel

1. Rådets formand bemyndiges til at udpege personer, der på Det Europæiske Fællesskabs vegne kan undertegne protokollen om bekæmpelse af ulovlig fremstilling af og handel med skydevåben og dele, komponenter og ammunition hertil, der er knyttet til De Forenede Nationers konvention om bekæmpelse af grænseoverskridende organiseret kriminalitet.

2. Teksten til protokollen, som De Forenede Nationers Generalforsamling vedtog ved resolution nr. 55/255 af 8. juni 2001, bliver offentliggjort i De Europæiske Fællesskabers Tidende i forbindelse med Fællesskabets indgåelse heraf.

Udfærdiget i Luxembourg, den 16. oktober 2001.

På Rådets vegne

D. Reynders

Formand
Kommissionens beslutning

af 17. oktober 2001

om godkendelse af den af Nederlandene forelagte plan for overvågning og bekæmpelse af salmonella hos fjerkræ

(meddelt under nummer K(2001) 3095)

(Kun den nederlandske udgave er autentisk)

(EØS-relevant tekst)

(2001/738/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/117/EØF af 17. december 1992 om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger(1), senest ændret ved direktiv 1999/72/EF(2), særlig artikel 8, stk. 3, og

ud fra følgende betragtninger:

(1) I henhold til artikel 8, stk. 2, i direktiv 92/117/EØF sendte Nederlandene ved brev af 31. maj, 16. juli og 22. august 2001 en plan for overvågning og bekæmpelse af salmonella hos fjerkræ i Nederlandene.

(2) Planen opfylder EF-kriterierne på dette område, især dem, der er fastsat i artikel 8, stk. 2, i direktiv 92/117/EØF, og må derfor godkendes.

(3) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Den af Nederlandene forelagte plan for overvågning og bekæmpelse af salmonella hos fjerkræ godkendes.

Artikel 2

Nederlandene sætter senest den 1. januar 2002 de nødvendige love og administrative bestemmelser i kraft for at gennemføre planen i artikel 1.

Artikel 3

Denne beslutning er rettet til Kongeriget Nederlandene.

Udfærdiget i Bruxelles, den 17. oktober 2001.

På Kommissionens vegne

David Byrne

Medlem af Kommissionen

(1) EFT L 62 af 15.3.1993, s. 38.

(2) EFT L 210 af 10.8.1999, s. 12.
Kommissionens afgørelse

af 26. november 2001

om tilpasning af de justeringskoefficienter, der finder anvendelse fra den 1. februar, 1. marts, 1. april, 1. maj og 1. juni 2001 på vederlag til tjenestemænd ved De Europæiske Fællesskaber, som gør tjeneste i tredjeland

(meddelt under nummer K(2001) 3625)

(2001/860/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til vedtægten for tjenestemænd ved De Europæiske Fællesskaber og ansættelsesvilkårene for de øvrige ansatte i disse Fællesskaber, fastsat ved Rådets forordning (EØF, Euratom, EKSF) nr. 259/68(1), senest ændret ved forordning (EF, EKSF, Euratom) nr. 1986/2001(2), særlig artikel 13, stk. 2, bilag X,

ud fra følgende betragtninger:

(1) I Rådets forordning (EF, EKSF, Euratom) nr. 1794/2001(3) fastsattes i medfør af artikel 13, stk. 1, i bilag X til Vedtægten de justeringskoefficienter, hvormed de lønninger korrigeres fra 1. januar 2001, der i tjenestestedets valuta udbetales til tjenestemænd ansat i tredjelande.

(2) Kommissionen har i de seneste måneder foretaget forskellige tilpasninger af disse justeringskoefficienter(4) i overensstemmelse med artikel 13, stk. 2, i bilag X til Vedtægten.

(3) Fra 1. februar, 1. marts, 1. april, 1. maj og 1. juni 2001 bør visse af disse justeringskoefficienter tilpasses, idet de statistiske oplysninger, som Kommissionen råder over, har vist, at ændringerne i leveomkostningerne, målt efter justeringskoefficienten og den tilsvarende vekselkurs, for nogle tredjelandes vedkommende har oversteget 5 % siden den sidste fastsættelse eller tilpasning af koefficienterne -

TRUFFET FØLGENDE AFGØRELSE:

Eneste artikel

Med virkning fra 1. februar, 1. marts, 1. april, 1. maj og 1. juni 2001 tilpasses de justeringskoefficienter, der finder anvendelse på lønninger, som i tjenestestedets valuta udbetales til tjenestemænd ansat i tredjelande, som anført i bilaget.

Til beregning af disse vederlag anvendes de vekselkurser, der blev brugt ved gennemførelsen af De Europæiske Fællesskabers almindelige budget for den måned, der gik forud for den i foregående afsnit omhandlede dato.

Udfærdiget i Bruxelles, den 26. november 2001.

På Kommissionens vegne

Christopher Patten

Medlem af Kommissionen

(1) EFT L 56 af 4.3.1968, s. 1.

(2) EFT L 271 af 12.10.2001, s. 1.

(3) EFT L 244 af 14.9.2001, s. 1.

(4) EFT L 144 af 30.5.2001, s. 29.

BILAG

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>
Kommissionens beslutning

af 29. november 2001

om en obligatorisk mærkningsordning for oksekød i Luxembourg

(meddelt under nummer K(2001) 3783)

(Kun den franske udgave er autentisk)

(2001/843/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(1), særlig artikel 13, stk. 4, og

ud fra følgende betragtninger:

(1) Ifølge artikel 13, stk. 3, i forordning (EF) nr. 1760/2000 kan medlemsstaterne, hvis der findes tilstrækkelige oplysninger i identifikations- og registreringsordningen for kvæg, indtil den 31. december 2001 beslutte, at der for oksekød fra dyr, der er født, opdrættet og slagtet i den samme medlemsstat, også skal anføres yderligere oplysninger på mærket.

(2) I Kommissionens beslutning 1999/375/EF(2) anerkendes det, at den luxembourgske database over kvæg er fuldt operationel.

(3) Luxembourg har anmodet om Kommissionens godkendelse af en obligatorisk mærkningsordning for oksekød i overensstemmelse med artikel 13, stk. 4, i forordning (EF) nr. 1760/2000 -

VEDTAGET FØLGENDE BESLUTNING:

Artikel 1

Den luxembourgske anmodning, jf. bilaget, om indførelse af en obligatorisk mærkningsordning for oksekød af dyr, der er født, opfedet og slagtet på Luxembourgs område, godkendes i overensstemmelse med artikel 13, stk. 4, i forordning (EF) nr. 1760/2000.

Artikel 2

Denne beslutning er rettet til Storhertugdømmet Luxembourg.

Udfærdiget i Bruxelles, den 29. november 2001.

På Kommissionens vegne

Franz Fischler

Medlem af Kommissionen

(1) EFT L 204 af 11.8.2000, s. 1.

(2) EFT L 144 af 9.6.1999, s. 34.

BILAG

Mærkning af oksekød og oksekødprodukter med angivelse af luxembourgsk oprindelse

Oksekød og oksekødprodukter af kvæg, der er født, opfedet og slagtet i Luxembourg, skal mærkes med en angivelse af luxembourgsk oprindelse.

Angivelsen af luxembourgsk oprindelse skal anføres enten som "Originne: Luxembourg" eller i form af en oplysning om, at det dyr, som kødet stammer fra, er født, opfedet og slagtet i Luxembourg.
Kommissionens beslutning

af 20. november 2001

om en dispensationsanmodning fra Tyskland i henhold til artikel 8, stk. 2, litra c), i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil

(meddelt under nummer K(2001) 3651)

(Kun den tyske udgave er autentisk)

(2001/830/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motorkøretøjer og påhængskøretøjer dertil(1), senest ændret ved Europa-Parlamentets og Rådets direktiv 2000/40/EF(2), særlig artikel 8, stk. 2, litra c), og

ud fra følgende betragtninger:

(1) Den dispensationsanmodning, som Tyskland indgav den 7. december 2000, og som Kommissionen modtog den 18. december 2000, indeholder de i artikel 8, stk. 2, litra c), i direktiv 70/156/EØF krævede oplysninger. Anmodningen omhandler fremstilling og montering af hængsler til sidedøre i den bageste sidedel af et motorkøretøj af typen M1.

(2) De i anmodningen anførte begrundelse, hvorefter sådanne hængsler og deres montering ikke opfylder kravene i det relevante direktiv, nemlig Rådets direktiv 70/387/EØF af 27. juli 1970 om tilnærmelse af medlemsstaternes lovgivning om døre i motordrevne køretøjer og påhængskøretøjer dertil(3), senest ændret ved Kommissionens direktiv 98/90/EF(4), er korrekt.

(3) Monteringen af disse hængsler opfylder nogle supplerende bestemmelser, hvilket viser, at sikkerhedsniveauet svarer til kravene i direktiv 70/387/EØF.

(4) Det pågældende fællesskabsdirektiv vil blive ændret for at tillade fremstilling og montering af sådanne hængsler og sikre kompatibilitet med de tekniske forskrifter i direktiv 70/387/EØF.

(5) Den i denne beslutning fastsatte foranstaltning er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -

VEDTAGET FØLGENDE BESLUTNING:

Artikel 1

Den anmodning, som Tyskland har indgivet vedrørende dispensation for fremstilling og montering af hængsler til sidedøre og installering af disse i den bageste sidedel i en type motorkøretøjer, imødekommes.

Artikel 2

Denne beslutning er rettet til Forbundsrepublikken Tyskland.

Udfærdiget i Bruxelles, den 20. november 2001.

På Kommissionens vegne

Erkki Liikanen

Medlem af Kommissionen

(1) EFT L 42 af 23.2.1970, s. 1.

(2) EFT L 203 af 10.8.2000, s. 9.

(3) EFT L 176 af 10.8.1970, s. 5.

(4) EFT L 337 af 12.12.1998, s. 29.
Europa-Parlamentets og Rådets afgørelse

af 14. december 2000

om udnyttelse af fleksibilitetsinstrumentet

(punkt 24 i interinstitutionel aftale af 6. maj 1999 om budgetdisciplin og forbedring af budgetproceduren)

(2001/691/EF)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til interinstitutionel aftale om budgetdisciplin og forbedring af budgetproceduren(1), særlig punkt 24,

under henvisning til forslag fra Kommissionen,

under henvisning til det samråd mellem Rådet og en delegation fra Europa-Parlamentet, med deltagelse af Kommissionen, der blev afholdt den 23. november 2000 i forbindelse med Rådets anden behandling af budgettet for 2001, og

ud fra følgende betragtninger:

(1) Efter at situationen har ændret sig i Serbien, er de politiske forudsætninger nu opfyldt for, at dette land kan modtage støtte fra det bistandsprogram for genopbygning, udvikling og stabilisering, der er fastlagt for hele det vestlige Balkan.

(2) Den bistand på 40 mio. EUR, der på Kommissionens foreløbige forslag til budget for år 2001 var afsat til Serbien til støtte for de demokratiske kræfter og de byer, der administreres af oppositionen, må udvides til også at omfatte finansiering af genopbygningen, således at den samlede bistand kommer til at omfatte 240 mio. EUR i 2001.

(3) Efter en gennemgang af bevillingerne til alle de foranstaltninger, der er omfattet af udgiftsområde 4 "Foranstaltninger udadtil" i de finansielle overslag, er budgetmyndighedens to parter nået frem til det resultat, at denne supplerende udgift ikke kan finansieres i 2001 inden for det loft, der er fastsat for dette udgiftsområde.

(4) Betingelserne for udnyttelse af fleksibilitetsinstrumentet som anført under punkt 24 i ovennævnte interinstitutionelle aftale er opfyldt -

TRUFFET FØLGENDE AFGØRELSE:

Artikel 1

Fleksibilitetsinstrumentet skal udnyttes med 200 mio. EUR på 2001-budgettet.

Artikel 2

Dette beløb skal benyttes til finansiering af genopbygningen i Serbien inden for rammerne af kapitel B7-54 på 2001-budgettet.

Artikel 3

Denne afgørelse offentliggøres i De Europæiske Fællesskabers Tidende samtidig med 2001-budgettet.

Udfærdiget i Strasbourg, den 14. december 2000.

På Europa-Parlamentets vegne

N. Fontaine

Formand

På Rådets vegne

F. Parly

Formand

(1) EFT C 172 af 18.6.1999, s. 1.